Broj: 711-I-1707-P-167-20-02-11

Zagreb, 12. studenog 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnika Damira Šanteka, glavnog ravnatelja Državne geodetske uprave,** na 104. sjednici, održanoj 12. studenog 2020.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Damira Šanteka, povodom okolnosti da je dužnosnikov punac darovao svojoj kćeri, dužnosnikovoj supruzi, novčani iznos za kupnju stana, neće se pokrenuti, s obzirom da iz prikupljenih podataka i dokumentacije ne proizlazi da je postupanjem ili propustom dužnosnika u predmetnom slučaju došlo do moguće povrede odredbi ZSSI-a.**

Obrazloženje

Protiv dužnosnika Damira Šanteka podnesena je dana 15. srpnja 2020.g. neanonimna prijava mogućeg sukoba interesa koja je u knjigama ulazne pošte Povjerenstva zaprimljena pod brojem: 711-U-2470-P-167/20-01-2 te je povodom iste otvoren predmet broj P-167/20.

 U prijavi se u bitnome navodi da je dužnosnik Damir Šantek, glavni ravnatelj Države geodetske uprave, u izvješću o imovinskom stanju dužnosnika podnesenom 3. veljače 2020.g. naveo kako je primio jednokratnu donaciju od 200 tisuća kuna od …………….. Podnositelj postavlja upit ima li povodom primanja ove donacije elemenata koji ukazuju na sukob interesa.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 39. stavkom 4) ZSSI-a propisano je da se podnositelju prijave jamči zaštita anonimnosti.

Člankom 3. stavkom 1. podstavkom 28. ZSSI-a propisano je da su ravnatelji državnih upravnih organizacija dužnosnici u smislu ZSSI-a. Uvidom u Registar dužnosnika, utvrđeno je da Damir Šantek obnaša dužnost glavnog ravnatelja Državne geodetske uprave od 18. kolovoza 2019.g. (ranije dužnost ravnatelja Državne geodetske uprave od 22. prosinca 2016.g. do 18. kolovoza 2019.g.) te je povodom obnašanja navedene dužnosti obvezan postupati sukladno odredbama ZSSI-a.

Povjerenstvo je radi provjere osnovanosti navoda iz podnesene prijava te u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela.

 Uvidom u Izvješće o imovinskom stanju dužnosnika koje je dužnosnik Damir Šantek podnio 3. veljače 2020.g. povodom promjene, utvrđeno je kako je dužnosnik u rubrici „Subvencije/donacije/poticaji“ naveo kako je od isplatitelja ……………… primio jednokratnu isplatu u iznosu od 200.000,00 kn. U podacima o bračnom drugu dužnosnik navodi kako je oženjen te navodi podatke o supruzi.

U novinskom članku „HDZ-ovac u imovinsku karticu upisao 200.00 kn dara i tvrdi da mu je miraz od punca. Oženio se prije 20 godina“, objavljenom 13. srpnja 2020.g. na portalu telegram.hr navodi se kako je glavni ravnatelj Državne geodetske uprave, Damir Šantek, u svoju imovinsku karticu od 3. veljače 2020.g. unio da je dobio dar u iznosu od 200.000 kuna. U članku se citira izjava dužnosnika u odnosu na navedenu okolnost: „……………. je moj punac i on je svojoj kćerki, mojoj ženi, dao novac da kupimo stan. To je miraz, kako mi to na selu zovemo, to otac daje kćeri“.

Uvidom u digitalne podatke Matice rođenih utvrđeno je kako je ……………… otac dužnosnikove supruge ……………………...

Člankom 11. stavkom 1. ZSSI-a propisano je da se darom u smislu toga Zakona smatraju novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Stavkom 2. istog članka propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti od 500,00 kn od istog darovatelja. Stavkom 4. istog članka propisano je da dužnosnik ne smije primiti dar iz stavka 3. kada je on u novcu, bez obzira na iznos te vrijednosnicu i dragocjenu kovinu.

Člankom 4. stavkom 5. ZSSI-a propisano je da su povezne osobe u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Uvidom u prikupljene podatke i dokumentaciju utvrđeno je kako je dužnosnik Damir Šantek podnošenjem izvješća o imovinskom stanju Povjerenstvu prijavio primitak novčanog iznosa od ……………….., za kojeg je uvidom u osobne podatke dužnosnika utvrđeno kako je otac dužnosnikove supruge, odnosno dužnosnikov punac. Iz izjava dužnosnika danih u medijima utvrđeno je kako je navedeni iznos …………… darovao svojoj kćeri, dužnosnikovoj supruzi, za kupnju stana. Uzevši u obzir odredbu članka 11. stavka 2. ZSSI-a, Povjerenstvo zaključuje kako je darovanje između roditelja i djece u svrhu rješavanja stambenog pitanja djece, pa i samih nekretnina, uobičajeno u Republici Hrvatskoj te nije utvrdilo postojanje okolnosti iz kojih bi proizlazilo da je postupanjem dužnosnika došlo do moguće povrede odredbi ZSSI-a. Povjerenstvo napominje i kako je dužnosnik sukladno članku 8. ZSSI-a obvezan Povjerenstvu prijaviti imovinu i promjene na imovini svoga bračnog druga, što je dužnosnik u predmetnom slučaju i učinio.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Damir Šantek, elektronička dostava
2. Objava na internetskoj stranici Povjerenstva
3. Pismohrana